Flere profilerte norske miljøvernere er blitt koblet til en russisk-norsk miljøpris, opprettet til minne om avdøde Kurt Oddekalv.
Flere har valgt å si nei. Ved nærmere undersøkelser oppdaget nemlig miljøvernerne mulige koblinger til russisk propaganda og statlige medier, skriver VG.
Både sametingspresident Silje Karine Muotka (bildet) og leder i Natur og Ungdom, Therese Hugstmyr Woje, fikk tidligere denne måneden en epost fra Russland der de fikk beskjed om at de ville bli tildelt en av årets Oddekalv-priser. Men etter å ha undersøkt prisen og prisutdelerne nærmere, valgte begge å takke nei til prisen.
Ruben Oddekalv, som er Kurt Oddekalvs sønn, har overtatt som leder av Norges Miljøvernforbund, som hans far grunnla på 90-tallet. Han sier at prisen er et russisk initiativ, men familien har godkjent at de bruker Oddekalvs navn. Han avviser blankt at hans russiske kontakter utnytter farens navn i propaganda. (©NTB)